KUTSU JA LEHDISTÖTIEDOTE 9.1.2014
 JULKAISUVAPAA 22.1.2014

**Rintasyövän seulontaan merkittävä laatuparannus**

*Labquality Oy laajentaa palveluvalikoimaansa vuoden 2014 alussa mammografian henkilösertifioinnilla. Sertifikaattia voi hakea mammografiaan erikoistunut ja seulontoja tekevä röntgenhoitaja. Sertifiointi edellyttää myös näyttökokeen suorittamista. Ensimmäiset 4 sertifioitua kukitetaan lehdistötilaisuudessa 22. tammikuuta Helsingissä.*

Labquality Oy tarjoaa mammografiaseulontoja tekeville röntgenhoitajille mahdollisuuden osoittaa ammattitaitonsa uudella mammografiaseulojan henkilösertifikaatilla. Sitä voivat hakea laillistetut röntgenhoitajat, joilla on seulontakokemusta 2 vuoden ajalta, ja jotka kuvaavat vuodessa yli 250 potilasta sekä ovat suorittaneet 7 opintopisteen laajuisen mammografian erikoiskoulutuksen.
Pelkkä kirjallinen hakemus ei riitä sertifiointiin, vaan hakijan on myös läpäistävä erillinen seulontamammografian näyttökoe.

**Mammografia vaatii tekijältään kokemusta**

Labquality on valmistellut henkilösertifioinnin käyttöönottoa yhdessä alan toimijoiden, Röntgenhoitajaliiton ja Terveystalon kanssa. Ensimmäisen näyttökokeen suoritti marraskuussa hyväksytysti 4 röntgenhoitajaa: **Hanna Malkamäki** ja **Carita Poutiainen** (Terveystalo) sekä **Kristiina Väisänen** ja **Airi Forsman** (Hatanpään sairaala).
- Tuotteelle on olemassa selkeä kysyntä: mammografian henkilösertifiointi koetaan alalla tarpeellisena, Labqualityn Qualification-palveluiden vetäjä **Marja Heikkinen** sanoo.
Rintasyöpä on Suomessa yleinen. Siihen sairastuu vuosittain noin 4500 naista. Seulontojen avulla pyritään löytämään rintasyöpä varhaisvaiheessa, jolloin oireita syövästä ei vielä ole.
- On tärkeää, että seulontakuvaukset tehdään oikein. Sertifioinnin avulla varmistetaan pätevä ja ammattitaitoinen tutkimus, Heikkinen sanoo.

Tervetuloa kuulemaan lisää mammografian henkilösertifioinnista ja rintasyövästä keskiviikkona 22.1.2014 klo 14-15.30 Scandic Simonkenttään, Simonkatu 9, 00100 Helsinki, kokoushuone Espa. Tämän kutsun liitteenä on lehdistötilaisuuden ohjelma ja henkilösertifioinnin tuotekuvaus.

Lisätiedot ja ilmoittautumiset 22.1. tilaisuuteen 14.1.2014 mennessä: Marja Heikkinen 040 749 4858, marja.heikkinen@labquality.fi

*Labquality Oy on suomalainen, puolueeton, potilasturvallisuutta ja terveydenhuollon laatua edistävä palveluyritys. Labquality auttaa laboratorioita sekä sosiaali- ja terveydenhuollon organisaatioita kehittämään ja ylläpitämään toimintansa laatua tarjoamalla ulkoista laadunarviointia, sertifiointi- ja koulutuspalveluita sekä kontrolli- ja referenssimateriaaleja sisäiseen laadunvarmistukseen.* Lisätiedot: [*www.labquality.fi*](http://www.labquality.fi).